Majorová Garstková, Jana, poslankyňa NR SR (2023-03-17):
Vážený pán predsedajúci, vážené kolegyne, vážení kolegovia, predkladaný návrh zákona reaguje okrem iného aj na aktuálny celospoločenský problém, ktoré, ktorým obezita a nadváha u detí nepochybne je. Súčasne platí, že nadváha je najčastejšie metabolické ochorenie súčasného sveta. Množstvo detských lekárov sa domnieva, že ak je nadváha prítomná v detskom veku, existuje vysoká pravdepodobnosť, že tento problém pretrvá až do dospelosti. A čo je najhoršie, prispieva k zvýšenej chorobnosti. Ako sa môžeme dočítať aj v odbornej literatúre, hlavnou príčinou obezity je nerovnováha v energetickom príjme a výdaji. Toto tvrdenie zastrešuje nesprávne stravovacie návyky a nedostatok pohybu. Pri výskume sa zistilo, že obezita rodičov je jedným z predpokladov na jej vznik aj u dieťaťa, hlavne ak sú obézni obaja rodičia. Ak je obézny jeden rodič, tak je riziko trojnásobné, pri oboch rodičoch stúpa desaťnásobne, čím sa vlastne vytvára toto nebezpečné perpetuum mobile. Čo sa týka stravovacích návykov, tie ako poslanci Národnej rady ovplyvniť, samozrejme, nevieme a na to sú tu rodičia. Avšak nám poslancom, ktorí tento návrh zákona predkladáme, je zdravie našich, zdravie našich detí nie je ľahostajné, a preto sa týmto návrhom snažíme aspoň takto upraviť druhú stranu rovnice a tým je výdaj energie. Ja osobne zastávam aj názor, že prevencia je lepšia ako represia, že je jednoduchšie problémom prechá... predchádzať, ako ich následne riešiť. Práve zvýšenie pohybovej aktivity je jednou z kľúčových zložiek v tejto prevencii a je to najmenej to, čo môžeme pre túto spoločnosť urobiť. Opierame sa zároveň o rezolúciu Európskeho parlamentu ešte z roku 2007, ktorá vyzýva všetky členské krajiny, aby prijali také zásady, podľa ktorých by učebný plán zaručoval pre predmet telesná a športová výchova najmenej tri vyučovacie hodiny týždenne. Niektoré štáty Európskej únie majú dokonca päť hodín telesnej výchovy – Nórsko, Francúzsko či Maďarsko. Pohyb prospieva nielen fyzickému, ale aj psychickému zdraviu a až pre 30 % detí je telesná a športová výchova jediným predmetom, kedy sa deti hýbu a majú, ak nemajú inú mimoškolskú činnosť, často je to práve taká činnosť, ktorá sa nevenuje pohybu. Návrh zákona pomáha napĺňať aj cieľ koncepcie športu na roky 2022 až ´26, ktorá bola schválená vládou 9. marca 2022, kde v bode 1.1 je cieľ definovaný nasledovne: skvalitnenie telesnej výchovy za súčasného zvyšovania rozsahu pohybu žiakov na školách a postupného zvyšovania podielu času, ktorý žiaci trávia na hodinách telesnej a športovej výchovy s cieľom dosiahnuť jednu hodinu pohybu denne. Taktiež Ministerstvo zdravotníctva Slovenskej republiky vo svojom stanovisku z mája 2022 podporuje navýšenie povinnej časovej dotácie pre predmet telesná a športová výchova a poukazuje na nedostatok pohybovej aktivity ako kľúčového rizikového faktora pre vznik obezity, diabetes, srdcovocievnych ochorení, osteoporózy a iných chronických neprenosných ochorení. Viaceré prieskumy tiež dokázali, že deti na školách s vyšším počtom hodín telesnej a športovej výchovy dosahovali lepšie výsledky vo vzdelávaní. Deťom s nedostatkom pohybu sa, s dostatkom pohybu sa lepšie vyvíja aj časť mozgu hipokampus. Hipokampálna neurogenéza sa vo veľkej miere spája s pohybovou aktivitou, vďaka čomu majú takíto jedinci lepšie predpoklady na zapamätávanie si, učenie sa, ako aj na priestorovú orientáciu či elimináciu úrazu. Faktom je, že aj pandémia COVID-19 obmedzila výučbu predmetu telesná a športová výchova, čo rozšírilo spomínané problémy aj v oblasti duševných a psychických diagnóz. Osobne si myslím, že lepšia telesná kondícia žiakom pomôže pri dosahovaní lepších výsledkov. Dostala som tiež k tomuto návrhu niekoľko podnetov, hlavne čo sa týka realizácie tejto novely. Samozrejmé, že sme pripravení o podnetoch a pripomienkach rokovať a v prípade potreby v druhom čítaní predložíme aj spoločný pozmeňovací návrh tak, aby došlo k rozumnému kompromisu medzi všetkými zainteresovanými stranami. Ďakujem pekne za slovo.